
INTRODUCCIÓ:

Aquest apunts de tennis el formen un extracte de les principals regles que regeixen el tennis.
El nombre  de les regles correspon al donat per la Federació Internacional de Tennis (ITF), el número antic de la regla es mostra entre parèntesi. 

1. LA PISTA (ANTIGUES REGLES 1 i 34)
La pista és un rectangle de 23,77 m de llarg per 8,23 m d’ample. Pels partits de dobles la pista és de 10,97 m d’ample.

Les línies que limiten els extrems de la pista s’anomenen línies de fons i les línies laterals.

A cada costat de la xarxa i paral·lela a aquesta, s’han de traçar dues línies entre les línies laterals a una distància de 6,40 m a partir de la xarxa. Aquestes línies s’anomenen línies de servei. A cada costat de la xarxa, l’àrea entre la línia de servei i la xarxa ha d’estar dividida per una línia central de servei en dues parts iguals anomenades quadres de servei. La línia central de servei s’ha de traçar paral·lelament a les línies laterals d’individuals i equidistant a aquestes.

5. PUNTUACIÓ EN UN JOC (ANTIGUES REGLES 26 I 27)
a. Joc normal

En un joc normal es puntua de la manera següent, i sempre es canta el punt del servidor en primer lloc:

cap punt - “zero”

primer punt - “15”

segon punt - - “30”

tercer punt - “40”

quart punt - “joc”

Excepte si ambdós jugadors o parella han guanyat tres punts cada un, s’haurà de cantar la puntuació d’“iguals”. Després d’“iguals”, la puntuació ha de ser d’“avantatge” per al jugador o parella que guanyi el punt següent. Si aquest mateix jugador o parella també guanya el punt següent, llavors aquest jugador o parella guanyarà el “joc”; si el jugador o parella contraria guanya el punt següent, la puntuació haurà de ser d’“iguals” una altra vegada. Un jugador o parella necessita guanyar dos punts consecutius immediatament després de “iguals” per guanyar el “joc”.

b. Joc decisiu

Durant el joc decisiu, s’han de cantar els punts “zero”,“1”, “2”, “3”, etc. El primer jugador o parella que obtingui set punts guanya el “joc” i el “set”, sempre que hi hagi un marge de dos punts per damunt del contrari. Si és necessari, el joc decisiu haurà de continuar fins que s’aconsegueixi aquest marge.

El jugador a qui li toqui treure és el servidor del primer punt del joc decisiu.

Els dos punts següents els haurà de servir el contrari o contraris (en dobles, el jugador de la parella contraria a què li toqui servir després).

Després d’això, cada jugador o parella servirà alternativament dos punts consecutius fins al final del joc decisiu (en dobles, la rotació del servei dins de cada parella continuarà en el mateix ordre mantingut durant el set).

El jugador o parella a qui li toqui servir primer en el joc decisiu serà el restador en el primer joc del set següent.

6. PUNTUACIÓ EN UN SET (ANTIGA REGLA 27)
Hi ha diferents mètodes de puntuació en un set. Els dos mètodes principals són el “set d’avantatge” i el “set amb joc decisiu”. Pot usar-se qualsevol dels mètodes sempre que el que es vagi a utilitzar s’anunciï abans que comenci la competició. Si s’usa el mètode del “set amb joc decisiu”, també ha d'anunciar-se si l’últim set es juga com un “set amb joc decisiu” o un “set d’avantatge”.

a. “Set d’avantatge”

El primer jugador o parella que guanyi sis jocs guanyarà el “set”, sempre que hi hagi un marge d’avantatge de dos jocs sobre el contrari. Si és necessari, el set es perllongarà fins que s’hagi aconseguit aquest marge.

b. “Set amb joc decisiu”

El primer jugador o parella que guanyi sis jocs guanyarà el “set”, sempre que hi hagi un marge de dos jocs sobre l’oponent. Si el marcador és de sis jocs iguals per a ambdós, s’haurà de jugar un joc decisiu.

7. PUNTUACIÓ EN UN PARTIT (ANTIGA REGLA 28)
Es pot jugar un partit al millor de tres sets (un jugador o parella necessita guanyar dos sets per guanyar el partit) o al millor de cinc sets (un jugador o parella necessita guanyar tres sets per guanyar el partit).

8. SERVIDOR I RESTADOR (ANTIGA REGLA 5)
Els jugadors o parelles se situaran en costats oposats de la xarxa. El servidor és el jugador que posa la pilota en joc en primer lloc. El restador és el jugador que està preparat per tornar la pilota treta pel servidor.

11. LA PILOTA EN JOC (ANTIGA REGLA 17)
Si no es canta una falta o un let, la pilota està en joc des del moment en què el servidor fa el servei, i es manté en joc fins que es decideixi el punt.

12. LA PILOTA TOCA UNA LÍNIA (ANTIGA REGLA 22)
Si una pilota toca una línia, es considera que cau dins del camp de joc limitat per aquesta línia.

13. LA PILOTA TOCA UN ACCESSORI FIX PERMANENT (ANTIGA REGLA 23)

Si la pilota en joc toca un accessori fix permanent després d’haver caigut al quadre correcte de la pista, el jugador que ha colpejat la pilota guanya el punt. Si la pilota en joc toca un accessori fix permanent abans de tocar el terra, el jugador que ha colpejat la pilota perd el punt.

16. EL SERVEI (ANTIGA REGLA 7)

Immediatament abans de començar el servei, el servidor es col·loca amb ambdós peus situats darrere de la línia de fons i dins de les prolongacions imaginàries de la marca central i la línia lateral.

Aleshores, el servidor llança la pilota a l’aire amb la mà en qualsevol direcció i la colpeja amb la raqueta abans que toqui a terra. Es considera que s’ha executat el servei en el moment en què el jugador dóna un cop de raqueta, tant si toca la pilota com si falla en intentar-ho.

17. EXECUCIÓ DEL SERVEI (ANTIGUES REGLES 9 I 27)

En executar el servei en un joc normal, el servidor se situa alternativament darrere de la meitat dreta i esquerra de la pista, començant per la meitat dreta en cada joc.

18. FALTA DE PEU (ANTIGUES REGLES 7 I 8)

Durant l’execució del servei, el servidor no pot:

a. canviar de posició caminant o corrent, encara que es permeten lleus moviments dels peus; ni

b. tocar amb cap peu la línia de fons o la pista; ni

c. tocar amb cap peu l’àrea situada fora de l’extensió imaginària de la línia lateral; ni

d. tocar amb cap peu l’extensió imaginària de la marca central.

Si el servidor infringeix aquesta regla comet una “falta de peu”.

Cas 1: En un partit d’individuals, es permet que el servidor faci el servei situant-se darrere segment de la línia de fons que està situat entre la línia lateral d’individuals i la línia lateral de dobles?

Decisió: No.

Cas 2: Es permet que el servidor no tingui un dels peus o ambdós sobre el terreny?

Decisió: Sí.

19.FALTA EN EL SERVEI (ANTIGUES REGLES 10 I 39)

El servei és falta si:

a. el servidor infringeix les regles 16, 17o 18; o si

b. el servidor no toca la pilota quan intenta colpejar-la; o si

c. la pilota servida toca un accessori fix permanent, el pal d’individuals o el pal de la xarxa abans de botar; o si

d. la pilota servida toca el servidor o al company del servidor o qualsevol cosa que ells (el servidor o el seu company) portin posat o tinguin a la mà.

Cas 1: Després de llençar una pilota a l’aire amb la mà per efectuar el servei, el

servidor decideix no tocar-la i la recull. Ha comès una falta?

Decisió: No. Es permet que un jugador que llança la pilota a l’aire i després decideix no colpejar-la la reculli amb la mà o amb la raqueta, o la deixi botar.

Cas 2: Durant un partit d’individuals que es juga en una pista amb pals de xarxa i pals d’individuals, la pilota servida toca el pal d’individuals i després cau dins del quadre de servei correcte. És falta?

Decisió: Sí.

20. SEGON SERVEI (ANTIGA REGLA 11)

Si el primer servei és una falta, el servidor realitzarà el servei de nou sense demorar-se des de la mateixa meitat de la pista des de la qual es va cometre la falta, excepte si el servei ha estat efectuat des de la meitat incorrecta.

22. EL LET O REPETICIÓ EN EL SERVEI (ANTIGA REGLA 14)

El servei és un let o repetició si:

a. la pilota servida toca la xarxa, la cinta o la banda i després entra al quadre correcte; o després de tocar la xarxa, la cinta o la banda, toca el restador o el company del restador o a qualsevol cosa que ells portin posada o tinguin a la mà abans de tocar el sòl; o si

b. la pilota se serveix quan el restador no està preparat.

En el cas que hi hagi un let en el servei, aquesta jugada no compta i el servidor efectua el servei de nou, encara que el let en el servei no anul·la una falta anterior.

23. EL LET O REPETICIÓ (ANTIGUES REGLES 13 I 25)

En tots els casos en què es canti un let, excepte quan es canti una repetició en el segon servei, s’ha de tornar a jugar tot el punt.

Cas 1: Quan la pilota està en joc, una altra pilota entra a la pista i es canta un let; el servidor havia comès una falta quan ha servit anteriorment, a què té dret el servidor?, a un primer o a un segon servei?

Decisió: A un primer servei. S’ha de tornar a jugar tot el punt.

24. UN JUGADOR PERD EL PUNT (ANTIGUES REGLES 18, 19, 20 I 40)

Un jugador perd el punt si:

a. el jugador comet dues faltes consecutives en servir; o si

b. el jugador no torna la pilota en joc abans que faci dos bots consecutius; o si

c. el jugador torna la pilota de tal manera que toca el terra o un objecte, fora del camp de joc correcte; o si

d. el jugador torna la pilota en joc de tal manera que abans que boti, toca un accessori fix permanent; o si

e. el jugador atura o reté deliberadament la pilota en joc sobre la raqueta o la toca deliberadament amb la raqueta més d’una vegada; o si

f. el jugador o la raqueta, ja la tingui a la mà o no, o qualsevol cosa que porti posada o usi toca la xarxa, els pals de la xarxa, els pals d’individuals, la corda o el cable metàl·lic, la cinta o la banda o el camp de joc del contrari en qualsevol moment mentre la pilota està en joc; o si

g el jugador volea la pilota abans que hagi passat per damunt la xarxa; o si 

h. la pilota en joc toca el jugador o qualsevol cosa que porti posada o a la mà, excepte la raqueta; o si

i. la pilota en joc toca la raqueta quan el jugador no la té a la mà; o si

j. el jugador canvia deliberadament i materialment la contextura de la raqueta mentre la pilota està en joc; o

k. en dobles, ambdós jugadors toquen la pilota en tornar-la.

30. INSTRUCCIONS ALS JUGADORS (ANTIGA REGLA 31)

Es considera com a instruccions a un jugador, qualsevol comunicació, consell o recomanació de qualsevol tipus, ja siguin audibles o visibles.

En els tornejos o competicions per equips quan hi ha un capità d’equip assegut a la pista, aquest podrà donar instruccions als jugadors quan aquests tinguin un descans després d’un set i quan es canvien de costat al final d’un joc, però no quan els jugadors canvien de costat després del primer joc de cada set ni durant un joc decisiu.

En la resta de partits no es permeten les instruccions.

Cas 1: Es permet que un jugador rebi instruccions si es donen mitjançant senyals d’una manera molt discreta?

Decisió: No.

Cas 2: Es permet que un jugador rebi instruccions quan s’ha suspès el joc?

Decisió: Sí.

